

**Dvidešimt penkių šilumos tiekėjų šilumos energijos kainos šį gruodį mažesnės nei pernai**

**Vidutinė centralizuotai tiekiamos šilumos energijos kaina Lietuvoje gruodį siekia 7,72 ct/kWh. Penkiose savivaldybėse, kuriose šilumos kaina mažiausia, ji apie 20 proc. mažesnė nei šalies vidurkis.** O **penkiose savivaldybėse, kuriose šilumos kaina didžiausia, ji apie 53 proc. didesnė nei šalies vidutinė kaina. Vertinant ilguoju laikotarpiu, brangiausia šilumos energija buvo 2022-ųjų gruodį – kaina siekė 9,5 ct/kWh, arba 23 proc. didesnė nei šiemet. Šilumos energijos tiekimo įmonės sudaro ilgalaikius biokuro tiekimo sandorius, kurių kaina formuojasi apie 21,1 Eur/MWh – tai 11 proc. pigiau nei prieš metus.**

Siekiant korektiškai palyginti istorines šilumos energijos kainas, taip pat Baltijos šalių kainas, Lietuvos energetikos agentūra jas nurodo be PVM. Primename, kad pasibaigus 2023/2024 m. šildymo sezonui, nustojo galioti du pastaruosius šildymo sezonus taikyta PVM lengvata buitiniams vartotojams tiekiamai šilumos energijai, skirtai gyvenamosioms patalpoms šildyti. Todėl nuo naujo 2024/2025 m. šildymo sezono pradžios gyventojai už būsto šildymą gaus sąskaitas, kuriose prie nustatyto tarifo bus pridėtas 9 proc. PVM lengvatinis tarifas.

Gruodžio mėnesį, palyginti su lapkričiu, 10 šilumos energijos tiekimo įmonių sumažino tiekiamos šilumos energijos kainas. Labiausiai kainos sumažėjo Kaišiadoryse – 9 proc., arba 0,97 ct/kWh.

Šilumos kainas per mėnesį padidino 34 šilumos tiekimo įmonės. Palyginti su lapkričiu, kaina labiausiai padidėjo Šakiuose – kilo 21 proc., tad gruodį ji 2 ct/kWh brangesnė nei prieš mėnesį.

Brangiausios ir pigiausios šilumos energijos tiekimo kainos gruodį skiriasi 2,1 karto.

Lyginant šalies regionus, mažiausia šilumos energijos kaina gruodį Utenoje – 5,48 ct/kWh, Akmenėje – 5,97 ct/kWh, Mažeikiuose – 6,28 ct/kWh, Šilutėje – 6,49 ct/kWh ir Tauragėje – 6,54 ct/kWh.

Brangiausiai šilumos energija gruodį kainuoja Joniškyje – 11,71 ct/kWh, Šakiuose – 11,37 ct/kWh, Lazdijuose – 11,35 ct/kWh, Kauno rajone – 11,34 ct/kWh ir Biržuose – 11,26 ct/kWh.

Penkių didžiausių Lietuvos miestų vidutinė centralizuotai tiekiamos šilumos energijos kaina šį gruodį siekia 7,56 ct/kWh ir yra 6,5 proc. didesnė nei buvo pernai gruodį, kai siekė 7,1 ct/kWh. Lapkritį didžiųjų miestų kainų vidurkis siekė 6,91 ct/kWh. Gruodžio mėnesį, palyginti su lapkričiu, šilumos energijos kaina padidėjo visuose didžiuosiuose miestuose.

Mažiausia kaina tarp didžiųjų miestų yra Klaipėdoje – 6,68 ct/kWh., kur lyginant su lapkričio mėnesiu, ji padidėjo 9 proc., o pernai gruodį buvo 4 proc. didesnė – siekė 6,97 ct/kWh.

Panevėžyje šilumos energija dabar kainuoja 6,7 ct/kWh, o pernai gruodį kaina buvo 7,25 ct/kWh.

Kaune gruodį šilumos energijos kaina – 7,89 ct/kWh., lapkritį ji siekė 7,2 ct/kWh, o pernai gruodį – 6,86 ct/kWh.

Šiauliuose šilumos energijos kaina dabar – 6,86 ct/kWh, kai pernai gruodį siekė 6,99 ct/kWh.

Vilniuje šilumos energija šį mėnesį kainuoja 7,98 ct/kWh, o pernai gruodį kainavo 7,68 ct/kWh.

**Lyginant 2024 m. ir 2023 m. gruodžio mėnesius,** 25 šilumos tiekėjai sumažino šilumos energijos kainas, 24 tiekėjai kainas padidino. Iš viso Lietuvoje veikia 49 reguliuojami šilumos energijos tiekėjai.

Palyginti su pernai gruodžiu, šiemet didžiausias šilumos energijos kainų sumažėjimas stebimas Akmenėje – 29 proc., arba 2,43 ct/kWh, Visagine – 20 proc., arba 1,88 ct/kWh, Ignalinoje – 9 proc., arba 1,8 ct/kWh, Birštone – 15 proc., arba 1,53 ct/kWh ir Šilutėje – 18 proc., arba 1,39 ct/kWh.

Didžiausias šilumos energijos kainų padidėjimas, palyginti su pernai gruodžiu, stebimas Joniškyje – 21 proc., arba 2,05 ct/kWh, Marijampolėje – 30 proc., arba 2 ct/kWh, Kelmėje – 17 proc., arba 1,66 ct/kWh, Šakiuose – 14 proc., arba 1,42 ct/kWh, ir Plungėje – 15 proc., arba 1,27 ct/kWh.

**Lyginant Baltijos šalis,** gruodį vidutinė visos šalies šilumos energijos kaina išlieka mažiausia Lietuvoje, o Estijoje ji didžiausia – 8,6 ct/kWh., Latvijoje – 7,8 ct/kWh.

Tarp Baltijos šalių Lietuvoje taip pat mažiausias didžiųjų miestų šilumos kainų vidurkis. Didžiausias jis Estijoje – 8,1 ct/kWh. Latvijoje siekia 7,4 ct/kWh.

Lyginant tris sostines, Rygoje šilumos energijos kaina mažiausia – 7,4 ct/kWh, Taline – 7,6 ct/kWh, didžiausia kaina Vilniuje – 7,98 ct/kWh.

**Biokuro kainos vidurkis** 2024 m. lapkričio mėnesį buvo 21,2 Eur/MWh – 0,9 proc. mažesnis nei pernai lapkritį, kai siekė 21,4 Eur/MWh.

Šiemet sausio–lapkričio mėnesiais biokuro kainos vidurkis 18,8 Eur/MWh, 20 proc. mažesnis nei buvo tuo pačiu metu pernai – siekė 23,4 Eur/MWh.

Sudarant ilgalaikius, ketvirčio ir pusmečio, biokuro tiekimo sandorius, kaina formuojasi apie 21,1 Eur/MWh – tai 11 proc. pigiau nei prieš metus.

Primename, kad vartotojų gaunamų sąskaitų už būsto šildymą dydis priklauso nuo konkretaus šilumos tiekėjo energijos kainos. Esminiu šilumos energijos kainą lemiančiu faktoriumi išlieka naudojamo kuro struktūra ir jo įsigijimo kaina, kuri vidutiniškai Lietuvoje sudaro iki 60–80 proc. galutinės šilumos kainos. Taip pat galutinę sąskaitą vartotojui lemia tai, kokia jo būsto energinė būklė ir kiek šilumos energijos per mėnesį suvartojama jam šildyti.

Daugiau informacijos čia: <https://www.ena.lt/shek-pokyciai/>

Kilus klausimų, prašome kreiptis:

Vida Danilevičiūtė Černiauskienė, el. paštas vida.cerniauskiene@ena.lt, mob. tel. +370 661 89 175